
[bookmark: TextBodyBegin]Euroopa Parlament,
[bookmark: _GoBack]–	võttes arvesse oma varasemaid resolutsioone Sudaani kohta,
–	võttes arvesse Jiddahi deklaratsiooni kohustuse kohta kaitsta Sudaani tsiviilisikuid,
–	võttes arvesse inimõiguste ülddeklaratsiooni,
–	võttes arvesse kodukorra artikli 144 lõiget 5 ja artikli 132 lõiget 4,
A.	arvestades, et vägivaldne konflikt Sudaani relvajõudude ja kiirreageerimisjõudude vahel on Sudaanis jätkuvalt peamine eluohtliku ja akuutse toiduga kindlustamatuse põhjustaja, mille all kannatavad 18 miljonit inimest, kellest 5 miljonit on näljahädas;
B.	arvestades, et üle 7,5 miljoni inimese on Sudaanis ja väljaspool selle piire sunniviisiliselt ümber asustatud, mis on toonud kaasa suuri kannatusi eelkõige naistele ja lastele; arvestades, et Sudaanis on praegu kõige rohkem ümberasustatud inimesi maailmas; 
C.	arvestades, et konfliktis on hukkunud ligikaudu 12 000 inimest; arvestades, et Darfuris ja mujal riigis on sagenenud etniliselt motiveeritud rünnakud, eriti masaliitide kogukonna vastu, ja need on märkimisväärselt suurendanud etnilise puhastuse ohtu; arvestades, et süstemaatiliselt on kasutatud seksuaalvägivalda;
D.	arvestades, et konflikt on oluliselt süvendanud esmatarbekaupade ja kütuse nappust piirkondades, kus humanitaarabi kättesaadavus on piiratud; arvestades, et konflikt on laienenud teraviljakasvatuspiirkondadesse; arvestades, et Sudaanis on maailma kõrgeim laste alatoitumuse määr; 
E.	arvestades, et humanitaartöötajate ja taristu vastu suunatud rünnakute tõttu on mitmed organisatsioonid oma tegevuse peatanud, mis piirab toiduga kindlustatust;
F.	arvestades, et komisjon mobiliseeris 2023. aastal Sudaani humanitaarabiks rohkem kui 128 miljonit eurot; 
1.	mõistab teravalt hukka jätkuva vägivalla konkureerivate relvastatud rühmituste vahel Sudaanis, inimõiguste rikkumised ja nendest tuleneva toiduga kindlustamatuse; mõistab hukka korduvad rünnakud tsiviilisikute vastu ja tuletab kõikidele rühmitustele meelde nende rahvusvahelisest õigusest tulenevaid kohustusi;
2.	kutsub kõiki konfliktiosalisi üles lõpetama viivitamata vaenutegevuse, hõlbustama ohutut, õigeaegset ja takistamatut juurdepääsu humanitaarabile, sealhulgas täites oma Jiddahi deklaratsiooniga võetud kohustusi, ning püüdma leida konfliktile läbirääkimiste teel rahumeelne lahendus; toetab täielikult kõiki sellega seotud piirkondlikke ja rahvusvahelisi jõupingutusi; kutsub konflikti välisosalisi üles hoiduma sekkumisest, mis õhutaks konflikti ja suurendaks ebastabiilsust;
3.	rõhutab vajadust tagada humanitaarabi võrdne kättesaadavus tsiviilisikutele, kes kannatavad jätkuva võitlustegevuse, toidu-, vee- ja kütusepuuduse, piiratud kommunikatsioonivõimaluste ja elektrivarustuse ning hädavajalike kaupade väga kõrgete hindade tõttu; 
4.	nõuab, et EL ja selle liikmesriigid suurendaksid kogu Sudaanis ja selle naaberriikides antava humanitaarabi erakorralist rahastamist; rõhutab, et seksuaalvägivalla ohvrid vajavad erilist toetust, sealhulgas kaitse-, hooldus-, ravi- ja toetusmehhanisme;
5.	nõuab, et EL kehtestaks kogu maailmas rakendatava inimõiguste rikkujate vastase ELi sanktsioonirežiimi alusel sanktsioone neile, kes vastutavad inimõiguste rikkumiste eest; kutsub ÜRO Julgeolekunõukogu üles määrama sanktsioone Darfurile kehtestatud ÜRO relvaembargo rikkumiste eest ja laiendama seda embargot kogu riigile; 
6.	teeb presidendile ülesandeks edastada käesolev resolutsioon nõukogule, Sudaani võimudele, Aafrika Liidule, Ühinenud Rahvaste Organisatsiooni peasekretärile ja Üleaafrikalisele Parlamendile.

